Susie Jessen (DD), 2025-01-09:
Tak for det.
Det er faktisk første gang, jeg går på talerstolen op til en afstemning.
Jeg ville ikke gøre det normalt, da jeg synes, at meget af debatten tit kan blive taget under førstebehandlingen.
Det er vores beslutningsforslag, som vi behandler i dag.
For er problemet ikke allerede løst?
Var der ikke en historie i medierne, der efterlod det indtryk, at regeringen nu gør noget ved problemet med islamisk kønsopdelt svømning, hvor de her muslimske piger svømmer bag nedrullede gardiner?
For det lød jo virkelig flot, da ligestillingsministeren den 13. november, dagen før vi skulle behandle vores beslutningsforslag her i Folketingssalen, annoncerede, at nu skulle det være slut med kønsopdelt svømning.
I Danmarksdemokraterne var vi derfor umiddelbart godt tilfredse, og vi sagde til selv samme artikel, som ministeren var citeret i, at det var godt.
Men så gik der ikke så mange timer, før facaden begyndte at krakelere.
Moderaternes udlændingeordfører fik kun få timer efter meldingen behov for at gyde lidt olie på vandene.
Der var skam en dispensationsmulighed i det her, som foreningerne bare kunne benytte sig af.
Jeg citerer Moderaternes udlændingeordfører, hr. Mohammad Rona, på det sociale medie X: En dispensation vil give samme sikkerhed som den nuværende ordning.
Men der skal fra 2026 søges om det.
Det er forskellen.
Det tænker jeg at foreningerne nok skal finde ud af.
Jeg synes, at denne løsning er meget bedre end et totalt forbud.
Det her er bedre end et totalt forbud, sagde han, og det skal foreningerne nok finde ud af.
Her går jeg ud fra, at hr. Mohammad Rona henviser til de kønsopdelte islamiske svømmehold, som vi gerne vil have forbudt.
Det var så de første krakeleringer i facaden, som blev direkte serveret fra Moderaterne.
Om dispensationsmuligheden så reelt vil kunne blive brugt af foreningerne, og om kønsopdelt svømning for muslimske piger så vil kunne fortsætte som nu, blev derfor rammen om førstebehandlingen af vores beslutningsforslag her i salen.
I den forbindelse var der ikke én fra regeringspartierne, der blankt kunne afvise, at vi reelt kan komme til at stå i en situation, hvor de kønsopdelte svømmehold vil kunne få en dispensation og fortsætte deres svømning bag nedrullede gardiner i den her totalt forskruede opfattelse af kvinder og piger og æresbegreber.
Der gik få dage, og så begyndte reaktionerne at komme ind fra kommunerne.
Sådan lød overskriften i Jyllands-Posten.
Kultur- og fritidsborgmester i Københavns Kommune, Radikales Mia Nyegaard,
sagde til Jyllands-Posten, og jeg citerer: »Foreningerne kan stadig udbyde kønsopdelt svømning uden for svømmehallernes offentlige åbningstid, som det sker i dag.
Og så længe der er et flertal for det, og der findes foreninger, som vil udbyde det, så vil jeg tro, at der heldigvis stadig er piger, der kommer til at gå til svømning«.
Kulturrådmand Rabih Azad-Ahmad fra Radikale Venstre i Aarhus, hvor problemet med de islamiske svømmehold er enormt stort, var også meget klar i mælet til lokalavisen: »Jeg mener, at det her forslag er ren symbolpolitik.
Det kommer ikke til at have stor betydning ...
Det er jo foreningerne selv, der bestemmer, hvem de sætter til at være livreddere.«
Regeringens ændring er en bekendtgørelsesændring i ligestillingsloven, og derfor kommer vi ikke til at have en debat om det her i Folketingssalen.
Jeg har en appel, fordi jeg rigtig gerne vil have sat en stopper for de islamiske kvindeundertrykkende svømmehold i Danmark.
Det er en debat, der har kørt i rigtig mange år, også takket være Dansk Folkeparti, der jævnligt har bragt det her op i Folketingssalen.
Statsministeren selv har bragt det op.
Faktisk helt tilbage i 2016 sagde statsministeren, at det ikke hørte hjemme i Danmark, at piger skal gemmes væk bag nedrullede gardiner, og at det er et forkvaklet kvindesyn.
Det har vi hørt utallige gange fra Socialdemokratiet.
Men så er det, at det her problem slet ikke er løst, som Socialdemokratiets udlændingeordfører påstod ved førstebehandlingen, når vi kratter lidt i overfladen.
Det synes jeg ærlig talt er at holde danskerne for nar, og det løser ikke det grundlæggende problem, hvilket jeg synes at vi skylder de her muslimske piger, der lever i et fængsel af social kontrol.